આપણી આસપાસ ઘટતી નાની-મોટી બધી જ ઘટનાઓ આપણી જિંદગી પર નાની-મોટી છતાં અમીટ છાપ છોડી જાય છે. પવન અને પાણીના વહેણનો એકધારો બદલાવ નદીના કિનારાનો આકાર પણ બદલી નાખે છે. ધોધ બનીને એકધારું પડતું પાણી પર્વતને કોતરીને સરોવર રચી દે છે. મારા જીવનનો એક અનિવાર્ય અને અદ્વૈત હિસ્સો બની ગયેલા મારા બે બ્લોગ્સ મારા જીવનમાં આવું જ વહેણ, આવો જ ધોધ બનીને આવ્યા છે. મારા જીવનના એકધારા વહેણને એણે મનોરમ્ય વળાંક આપ્યો. ધોધની અદમ્ય તીવ્રતાથી મારા ભીતરને રૂંધ્યે જતી વેદનાને એણે સરોવરની શાતા બક્ષી.